వారంతంలో లాభాల్లో స్టాక్‌ మార్కెట్లు
-  జీఎస్‌టీి ఊహలతో ర్యాలీ
-  సెన్సెక్స్‌్‌ 93 పాయింట్ల వృద్ధి
ముంబయి : వచ్చే వారంలో రాజ్యసభలో జీఎస్‌టీి బిల్లు ఆమోదంపై చర్చ ప్రారంభం కానుందన్న ఆశలతో పాటు కార్పొరేట్‌ కంపెనీలు జూన్‌తో ముగిసిన త్రైమాసికంలో ఆశాజనకమైన ఆర్థిక ఫలితాలు ప్రకటిస్తున్నాయన్న అంచనాల్లో వారాంతంలో మార్కెట్లకు మద్దతు లభించింది. ప్రధానంగా మౌలిక వసతులు, విద్యుత్‌ రంగాల సూచీల ర్యాలీతో బీఎస్‌ఈ సెన్సెక్స్‌ 92.72 పాయింట్లు లేదా 0.33 శాతం రాణించి 27,803.24కు చేరింది. ఉదయం 27,721.72 వద్ద ప్రారంభమైన సూచీ ఓ స్థాయిలో 27,646 పాయింట్ల కనిష్టానికి పడిపోయింది. ఈ సమయంలోనే జీఎస్‌టీి బిల్లుపై సానుకూల వార్తలు రావడంతో పుంజుకొని మరో దశలో 27,832 గరిష్ట స్థాయి వద్ద ట్రేడింగ్‌ అయ్యింది. నేషనల్‌ స్టాక్‌ ఎక్సేంజీ నిఫ్టీ 31 పాయింట్లు లేదా 0.37 శాతం పెరిగి 8,541 వద్ద ముగిసింది. బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు 1 శాతం చొప్పున పెరిగాయి.
బీఎస్‌ఈలో రంగాల వారిగా మౌలిక రంగం సూచీ అత్యధికంగా 1.76 శాతం పెరిగింది. ఇదే క్రమంలో విద్యుత్‌ సూచీ 1.41 శాతం, లోహ సూచీ 1.34 శాతం, కాపిటల్‌ గూడ్స్‌ 1.01 శాతం చొప్పున రాణించాయి. మరోవైపు ఐటీ సూచీ 0.26 శాతం విలువ కోల్పోయింది. సెన్సెక్స్‌-30లో టాటా మోటార్స్‌ 3.21 శాతం, పవర్‌ గ్రిడ్‌ 2.52 శాతం, హెచ్‌డీఎఫ్‌సీి 1.78 శాతం, ఎల్‌ అండ్‌టీి 1.14 శాతం, ఎన్‌టీపీసీ 1.1 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు బజాజ్‌ ఆటో 1.6 శాతం, ఎస్‌బీఐ 0.95 శాతం, కోల్‌ ఇండియా 0.83 శాతం, హెచ్‌యుఎల్‌ 0.8 శాతం, సన్‌ఫార్మా 0.78 శాతం చొప్పున అధిక నష్టాలు చవి చూసిన వాటిలో ముందు వరుసలో ఉన్నాయి.
గూడ్స్‌ అండ్‌ సర్వీస్‌ టాక్స్‌ (జీఎస్‌టీి)పై వచ్చే వారం రాజ్యసభలో చర్చ ప్రారంభం కానుందన్న వార్తలు మదుపర్లలో విశ్వాసాన్ని నింపాయి. ఈ నేపథ్యంలోనే తొలుత నష్టాల్లో సాగిన మార్కెట్లు క్రమంగా లాభాల బాట పట్టాయి. యూరోపియన్‌ సెంట్రల్‌ బ్యాంకు ద్రవ్య పరపతీ సమీక్షలో ఎలాంటి మార్పులు చేయకపోవడంతో ప్రపంచ మార్కెట్లపై ఎలాంటి ప్రభావం చూపలేదు. జూన్‌తో ముగిసిన త్రైమాసికంలో పలు కార్పొరేట్‌ కంపెనీలు మెరుగైన ఫలితాలు ప్రకటించనున్నాయన్న అంచనాలు కూడా మార్కెట్లకు మద్దతునిచ్చాయి. దీంతో ప్రధానంగా బయోకాన్‌, భారత్‌ ఫైనాన్సీయల్‌ ఇన్‌క్లూజన్‌, మోతిలాల్‌ ఒస్పాల్‌ ఫైనాన్సీయల్‌ సర్వీసెస్‌, లక్ష్మీ విలాస్‌ బ్యాంకు సూచీలు బీఎస్‌ఈలో 52 వారాల గరిష్టానికి చేరాయి.
మీ స్నేహితులకు రికమెండ్ చెయ్యండి